ஸ்ரீ வித்யா (சக்தி வழிபாடு)

**ஸ்ரீ வித்யா** (Shri Vidya) என்பது இந்து மதத்தின் ஒரு அங்கமான சக்தி வழிபாட்டு முறையில் உள்ள ஒரு மேன்மையான ஆன்மீகப் பாதையாகும். இது அன்னை லலிதா மகா திரிபுரசுந்தரியை முதன்மைத் தெய்வமாகக் கொண்டு போற்றுகிறது. இந்த வழிபாட்டு முறை பிரபஞ்சத்தின் படைப்பு மற்றும் இயக்கம் ஆகியவற்றை ஒரு பெண்மை சக்தியின் வெளிப்பாடாகக் காண்கிறது. இந்த முறையின் மிக முக்கியமான அம்சம் ஸ்ரீ சக்கரம் ஆகும். இது ஒன்பது நிலைகளைக் கொண்ட ஒரு புனிதமான வரைபடம் ஆகும். ஸ்ரீசக்கரம் பல முக்கோணங்கள், வட்டங்கள் மற்றும் தாமரை வடிவங்களால் ஆன ஒரு தெய்வீக அமைப்பாகக் கருதப்படுகிறது. ஒவ்வொரு அடுக்கும் ஒரு தத்துவ நிலையையும் ஒரு தெய்வீக சக்தியையும் குறிக்கிறது. வெளிப்புற அடுக்குகள் உலக அனுபவங்களையும் உள்ளக அடுக்குகள் ஆன்மிக உயர்வையும் சுட்டுகின்றன. மையப் புள்ளி பரம்பொருளின் முழுமையான நிலையை உணர்த்துகிறது.

இந்த ஆன்மீக மரபில் மந்திரம் மற்றும் தியானம் ஆகியவற்றுக்கு மிகுந்த முக்கியத்துவம் அளிக்கப்படுகிறது. இதில் பஞ்சதசாட்சரி மற்றும் சோடசாட்சரி போன்ற மந்திரங்கள் குருவின் மூலமாக உபதேசிக்கப்படுகின்றன. இத்தகைய மந்திரங்களை முறையாக உச்சரிப்பதன் மூலம் ஒரு நபர் மன அமைதியையும் உயர்நிலை அறிவையும் பெற முடியும் என்பது நம்பிக்கையாக உள்ளது. ஸ்ரீ வித்யா முறையானது அத்வைத வேதாந்தக் கொள்கைகளுடன் நெருங்கிய தொடர்புடையது. இது தனிமனித ஆன்மாவும் பரமாத்மாவும் ஒன்றே என்ற தத்துவத்தை வலியுறுத்துகிறது. லலிதா சகஸ்ரநாமம் மற்றும் லலிதா திரிசதி போன்ற புகழ்பெற்ற துதிப்பாடல்கள் இந்த வழிபாட்டு முறையின் சிறப்புகளை விரிவாக எடுத்துரைக்கின்றன.

## தூய்மை
இந்த வழிபாட்டில் புறத்தூய்மை மற்றும் அகத்தூய்மை ஆகிய இரண்டும் சமமாக வலியுறுத்தப்படுகின்றன. ஒரு சாதகர் தனது ஐம்புலன்களையும் அடக்கி ஆழ்ந்த தியானத்தில் ஈடுபடுவதன் மூலம் இறைநிலையை அடைய முடியும் என்று இந்தப் பாதை போதிக்கிறது. இவை வெளிப்படையான வழிபாட்டுக்காக மட்டுமல்லாது உள்ளுணர்வு வளர்ச்சிக்காகவும் செய்யப்படுகின்றன. மனம் ஒழுங்குபடுத்தப்பட்டு அறிவு தெளிவடையும் போது தெய்வீக சக்தியின் உண்மை இயல்பு புரியும் என்று இந்த மரபு கூறுகிறது.  ஸ்ரீவித்யா மரபில் பல புகழ்பெற்ற முனிவர்களும் குருமார்களும் குறிப்பிடப்படுகின்றனர். ஆதிசங்கரர், வசிட்டர், தத்தாத்ரேயர், பரசுராமர், பாஸ்கரராயர், அங்கரிசர் மற்றும் சௌனகர் ஆகியோர் இந்த வழிபாட்டு மற்றும் தத்துவ மரபை வளர்த்த முக்கிய ஆன்மிக அறிஞர்களாகக் கருதப்படுகின்றனர். இவர்களின் பெயர்கள் ஸ்ரீவித்யா தொடர்பான புராணங்கள், சடங்குகள் மற்றும் தத்துவ விளக்கங்களில் அடிக்கடி குறிப்பிடப்படுகின்றன.

ஸ்ரீவித்யா துறையில் மிக முக்கியமான அறிஞராக பாஸ்கரராயர் கருதப்படுகிறார். பதினேழாம் நூற்றாண்டின் இறுதி மற்றும் பதினெட்டாம் நூற்றாண்டில் வாழ்ந்த இவர் ஸ்ரீவித்யா நோக்கில் நாற்பதுக்கும் மேற்பட்ட நூல்களை இயற்றியுள்ளார். அவரது படைப்புகள் ஸ்ரீசக்கரம் லலிதா தெய்வ வழிபாடு மற்றும் அத்வைத தத்துவம் ஆகியவற்றை விரிவாகவும் முறையாகவும் விளக்குகின்றன. இதனால் ஸ்ரீவித்யா மரபின் அறிவியல் மற்றும் தத்துவ அடித்தளத்தை தெளிவுபடுத்திய முதன்மை அறிஞராக பாஸ்கரராயர் மதிக்கப்படுகிறார்.

இது வெறும் சடங்குகள் சார்ந்த ஒன்றாக இல்லாமல் ஆழ்ந்த தத்துவப் பின்னணியைக் கொண்ட ஒரு வாழ்வியல் முறையாகக் கருதப்படுகிறது. பிரபஞ்சத்தின் ஆற்றலை அன்பின் வடிவமாகப் பார்க்கும் இந்தப் பாதை பக்தர்களுக்குப் பேரின்பத்தையும் ஞானத்தையும் வழங்குகிறது. இந்த மரபில் பெண் தெய்வீகத்துக்கு உயர்ந்த இடம் அளிக்கப்படுகிறது. சக்தி என்பது பலவீனத்தின் குறியீடாக அல்லாது அறிவு, கருணை, படைப்பு மற்றும் பாதுகாப்பின் முழுமையான வடிவமாகக் கருதப்படுகிறது.  இதில் உள்ள வழிபாட்டு முறைகள் மிகவும் நுட்பமானவை மற்றும் ஆழமான உட்பொருள் கொண்டவை ஆகும்.

## ஆன்மிகப் பயிற்சி முறை
ஸ்ரீ வித்யை மரபு பரம்பரையாக வந்த ஆன்மிகப் பயிற்சி முறையாகக் கருதப்படுகிறது. இந்த மரபில் முதலில் **மகாகணபதி சாதனை** முக்கியமானதாகக் கூறப்படுகிறது. இந்த சாதனை உடலில் உள்ள தடைகள் நீங்க உதவுகிறது. எலும்பு மூட்டுகளில் பதிந்துள்ள பித்ரு தோஷம் மற்றும் குல தோஷம் போன்ற குறைகள் குறைய உதவுகிறது. இதனால் மனம் நிலையாகும். அடுத்த நிலையில் **பாலா திரிபுரசுந்தரி சாதனை** வழங்கப்படுகிறது. இந்த சாதனை மனிதனின் உள்ளார்ந்த சக்தியை உணரச் செய்கிறது. மாயை எவ்வாறு மனிதனை கட்டிப்போடுகிறது என்பதை புரிந்துகொள்ளும் திறன் உருவாகிறது. ஆன்மீகப் பயணத்தில் முன்னேற தேவையான உள்ளுணர்வு இந்த நிலையில் வளர்கிறது.

அடுத்த கட்டமாக **மாதங்கி சாதனை** வழங்கப்படுகிறது. மாதங்கி தேவியின் அருள் சாத்தகனின் மனத்தில் உள்ள அறியாமையை அகற்றுகிறது. மனம் தெளிவடைகிறது. கலைகள் மற்றும் அறிவு வளர உதவுகிறது. இதனால் திரிபுரசுந்தரி தேவியின் சக்தியை ஏற்கும் மனத் தயாரிப்பு உருவாகிறது. அதன் பின்னர் **வராஹி சாதனை** முக்கியமானதாகக் கருதப்படுகிறது. வராஹி சக்தி உடலில் பதிந்துள்ள ஆழமான கர்ம விளைவுகளை அகற்ற உதவுகிறது. மூலாதாரத்திலிருந்து மேல்நோக்கி சக்தி எழுவதற்கு தடையாக இருக்கும் குறைகள் நீங்குகின்றன. ஆன்மீக முன்னேற்றத்தில் நின்றுபோகும் நிலை ஏற்படாமல் பாதுகாக்கப்படுகிறது.

ஸ்ரீவித்யை மரபில் குருபாதுகை தீட்சை மிக முக்கியமானதாகக் கருதப்படுகிறது. குருவின் அருள் மற்றும் பாதுகாப்பு இல்லாமல் இந்த மரபின் ஆழமான சாதனைகளை மேற்கொள்வது சாத்தியமில்லை என்று விளக்கப்படுகிறது. குருபாதுகை மந்திரம் சாத்தகனை வெளிப்புற சக்திகளின் பாதிப்பிலிருந்து காக்கும் கவசமாகக் கருதப்படுகிறது. அதன் பின்னர் **பஞ்சதசி மந்திர தீட்சை** வழங்கப்படுகிறது. இது ஸ்ரீயந்திரம் மற்றும் நவாவரண பூஜை போன்ற ஆழமான முறைகளை உள்ளடக்கியது. இந்த நிலையை அடைய சாத்தகன் மனதிலும் அறிவிலும் முதிர்ச்சி பெற்றிருக்க வேண்டும். வேதங்கள் மற்றும் ஆகமங்கள் பற்றிய அறிவும் தேவைப்படுகிறது.

இறுதியாக **ஷோடசி சாதனை** மிக உயர்ந்த நிலையாகக் கூறப்படுகிறது. இது மிகக் கடினமான சாதனை. நீண்டகாலம் குருவுடன் வாழ்ந்து கடுமையான ஒழுக்கத்துடன் பயிற்சி மேற்கொள்ள வேண்டிய நிலை. இந்த சாதனையில் பிரபஞ்சத்தின் நுண்ணிய தத்துவங்களை அறியும் திறன் வளர்க்கப்படுகிறது. பஞ்சதசி மந்திரத்தின் பதினைந்து பீஜங்களும் ஒன்றாக இணையும் ஆழமான ரகசியங்கள் இதில் அடங்குகின்றன. இந்த நிலை சாதாரண வாழ்க்கை நடத்தும் ஒருவருக்கு எளிதில் கிடைக்காது என்று விளக்கப்படுகிறது.

ஸ்ரீவித்யை மரபு முழுவதும் சாத்தகனின் மனம் உடல் மற்றும் ஆன்மா ஆகிய மூன்றையும் சுத்தப்படுத்தி உயர்ந்த ஆன்மீக நிலையை அடைய உதவும் முறையாகக் கருதப்படுகிறது. இந்த மரபில் ஒவ்வொரு நிலையும் அடுத்த நிலைக்கு வழி வகுக்கும் வகையில் அமைந்துள்ளது.

## ஸ்ரீ லலிதா சஹஸ்ரநாமம் பாடல் வரிகள்
ஸ்ரீ லலிதா சஹஸ்ரநாமம் ஆயிரம் பெயர்களை குறிக்கும் துதிப்பாடல்கள் அல்லது ஸ்தோத்திரங்களாக ஒழுங்கமைக்கப்பட்டுள்ளன, எனவே சஹஸ்ரநாமத்தை ஸ்தோத்திர வடிவத்தில் அல்லது நாமாவளி வடிவத்தில் உச்சரிக்கலாம்.

ஒரே பெயரை மீண்டும் சொல்லாத ஒரே ஒரு சஹஸ்ரநாமம் லலிதா சகஸ்ரநாமம் ஆகும்.  இது சரியாக 1,000 பெயர்களைக் கொண்டுள்ளது. 

லலிதா சஹஸ்ரநாமம் ஸ்ரீ ஹயக்ரீவரால் சித்தர்களில் தலையாய குறுமுனி  ஸ்ரீ அகத்தியருக்கு அருளப்பட்டது 

ப்ரஹ்மாண்ட புராணத்தில், லலிதோபாக்கியானத்தில் ஸ்ரீ ஹயக்ரீவர் அகத்தியருக்கு ஸ்ரீ லலிதா சஹஸ்ரநாமத்தை அருளினார்.

லலிதா தேவியின் கட்டளையின் பேரில், எட்டு தேவிகள் (வாசினி, காமேஸ்வரி, அருணா, விமலா, ஜெயனி, மோதினி, சர்வேஷ்வரி, மற்றும் கௌலினி) லலிதா சஹஸ்ரநாமத்தை இயற்றியதாக கூறப்படுகிறது.

## சௌந்தரிய லகரி, அபிராமி அந்தாதி, லலிதா ஸஹஸ்ரநாமம்
சௌந்தரிய லகரி, அபிராமி அந்தாதி, லலிதா ஸஹஸ்ரநாமம்: அம்பிகையின் அருளைப் போற்றும் இந்த மூன்று புனித நூல்களும் சாக்த வழிபாட்டில் (சக்தி வழிபாடு) மிக முக்கியமானவை. இவற்றின் ஒப்பீட்டை கீழே காணலாம்.

**பொதுவான ஒற்றுமைகள்:**
இந்த மூன்றுமே பராசக்தியை (லலிதா மகா திரிபுரசுந்தரியை/அம்பிகையை) முழுமுதற் கடவுளாகப் போற்றுகின்றன. இவை அனைத்திலும் தேவியின் அழகைப் பாதாதிகேசம் (பாதம் முதல் தலை வரை) அல்லது கேசாதிபாதம் என வர்ணிக்கும் பகுதிகள் உள்ளன. மேலும், ஸ்ரீ வித்யா உபாசனை மற்றும் குண்டலினி யோக ரகசியங்கள் இம்மூன்றிலும் அந்தந்த மொழிகளுக்கேற்ப மறைபொருளாகக் கூறப்பட்டுள்ளன. இவற்றைத் துதிப்பவர்களுக்கு லௌகீகமான செல்வங்களும், ஆன்மீகமான முக்தியும் கிட்டும் என்பது பொதுவான நம்பிக்கை.

**ஒவ்வொன்றின் சிறப்பம்சங்கள்:**
**சௌந்தரிய லகரி (அழகின் அலை):** இதன் முதல் 41 பாடல்கள் 'ஆனந்த லகரி' என்றும், மீதமுள்ளவை 'சௌந்தரிய லகரி' என்றும் அழைக்கப்படுகின்றன. இது வெறும் துதிப் பாடல் மட்டுமல்ல, ஒரு மந்திர சாஸ்திரம். ஒவ்வொரு பாடலுக்கும் ஒரு குறிப்பிட்ட எந்திரம் (Yantra) மற்றும் பலன் உண்டு. அம்பிகைக்கும் சிவபெருமானுக்கும் உள்ள பிரிக்க முடியாத உறவை இது மிக அழகாக விளக்குகிறது.

**அபிராமி அந்தாதி:** இது தமிழில் அமைந்த மிகச்சிறந்த பக்தி இலக்கியம். ஒரு பாடலின் கடைசிச் சொல் அடுத்த பாடலின் முதல் சொல்லாக வரும் 'அந்தாதி' முறையில் இது பாடப்பட்டுள்ளது. மரண பயத்தைப் போக்கி 'அமாவாசையை பௌர்ணமி ஆக்கிய' வரலாற்றுப் பின்னணி இதற்கு உண்டு. எளிய தமிழில் இருப்பதால், பாமர மக்களும் அம்பிகையிடம் உருகிப் பிரார்த்தனை செய்ய இது ஒரு சிறந்த கருவியாகும்.

**லலிதா ஸஹஸ்ரநாமம்:** இதில் தேவியின் 1000 பெயர்கள் எவ்விதத் திரும்பக் கூறலும் (Repetition) இன்றி இடம்பெற்றுள்ளன. பிரம்மாண்ட புராணத்தில் ஹயக்ரீவர் அகஸ்தியருக்கு உபதேசித்ததாக இது அமைகிறது. தேவியின் படைத்தல், காத்தல், அழித்தல், மறைத்தல், அருளுதல் ஆகிய ஐந்து தொழில்களையும் (பஞ்ச கிருத்யம்) இது விரிவாக விவரிக்கிறது. இதனைப் பாராயணம் செய்வது அனைத்து தேவதைகளையும் வழிபட்டதற்குச் சமமாகக் கருதப்படுகிறது.

பகுப்பு:சாக்தம்

## மேற்கோள்கள்